Менавіта ў гэтай апаратнай доўгія гады запісвалася праграма "Сельская раніца" Першага нацыянальнага канала Беларускага радыё, ля вытокаў якой стаяў журналіст "Сельской газеты" Уладзімір Субат. Радыёжурналістыцы ён прысвяціў амаль дваццаць гадоў: "Трапіў на радыё яшчэ студэнтам, у 1972 годзе, і яно навучыла мяне працаваць са словам, і гэты вопыт вельмі спатрэбіўся ў газеце. Кіраваў сельскай рэдакцыяй высокапрафесійны журналіст Іван Агееў, які вучыў: калі пішаш тэкст для радыёперадачы, убяры лішнія словы, каб фраза была кароткай і даступна несла сэнс. Памятаю і першы нарыс: прынёс свой допіс рэдактару Алене Аўрынскай. Уважліва прачытала яго і без слоў дастала са скрынкі стала свой нарыс “Мар’іна дарога” пра знакамітую ў тыя часы беларускую трактарыстку Марыю Белую. Пасля прачытання яго я скамячыў свой тэкст і выкінуў. Шмат часу прайшло, пакуль адважыўся зноў падысці са сваім матэрыялам да Алены Сцяпанаўны".